Evelyn Wever-Croes

**Evelyna Christina «Evelyn» Wever-Croes** () er ein arubansk politikar som var den fjerde statsministeren på Aruba frå 2017 til 2025. Ho var den første kvinna som hadde dette vervet. Ho er medlem av Movimiento Electoral di Pueblo (MEP) og har vore partileiar sidan 2011.

## Bakgrunn
Wever-Croes vart fødd 5. desember 1966 i Leiden i Nederland. Ho er dotter av Hendrik Croes. Ho vaks opp i ein politisk familie, der den politiske aktivisten Betico Croes og den tidlegare justisministeren Rudy Croes var onklane hennar. Wever-Croes gjekk på førebuande vitskapleg utdanning () ved Colegio Arubano i Oranjestad.

Wever-Croes studerte antilliansk rett ved Universitetet i Dei nederlandske Antillane frå 1985 til 1986. Deretter flytta ho til Nederland og studerte skatterett ved Universitetet i Leiden frå 1986 til 1989. Ho arbeidde for skatteetaten frå 1989 til 2003, og var avdelingsleiar frå 1994. Frå 2003 arbeidde ho ved eit advokatfirma som skatterådgjevar i Croes, Wever & Tchong fram til 2010, samstundes som ho sidan 2008 også arbeidde som advokat.

## Tidleg politisk karriere
Wever-Croes vart vald inn i parlamentet 29. oktober 2009 etter valet same året. Ho vart vald til leiar for Movimiento Electoral di Pueblo i 2011 og vart parlamentarisk leiar i 2013.

Ved parlamentsvalet i 2017 fekk MEP ni mandat. Etter nesten fem veker med forhandlingar lukkast ho i å danne ei koalisjonsregjering under si leiing saman med Pueblo Orguyoso y Respeta (POR) og RED Democratico (RED). Dette var den første koalisjonsregjeringa på Aruba på seksten år, og den første arubanske regjeringa leia av ei kvinne. Dermed vart ho den første kvinnelege statsministeren. Regjeringa hennar vart teken i eid av guvernør Alfonso Boekhoudt 17. november 2017. Ho var ein av åtte parlamentsmedlemmer som trekte seg frå parlamentet for å bli del av regjeringa, slik lova kravde.

## Statsminister

### Første Wever-Croes-regjering
Den første regjeringa til Wever-Croes vart teken i eid av guvernør Alfonso Boekhoudt 17. november 2017.

### Økonomisk politikk
Sidan den førre regjeringa hadde hatt budsjettunderskot, kunngjorde Wever-Croes kort tid etter at ho tok over embetet at ho ønskte å innføre budsjettkutt og starte samtalar med Nederland om framtidige finansielle avtalar. Eit av dei første tiltaka hennar var å avgrense talet på tilsette knytte til kvar statsråd. Allereie året etter hadde ho sett eit tak på offentlege løner og håpa å leggje fram ein plan for økonomisk gjenreising i juni, for å unngå inngrep frå den nederlandske regjeringa. 

I november 2018 vart Aruba og Nederland samde om budsjettreglar for perioden 2019–2021, og om at College Aruba financieel toezicht (CAft) skulle vidareførast i minst tre år til. Under Wever-Croes vart det i 2019 inngått ein avtale om eit arubansk finansråd som skulle ta over etter CAft frå 2021.

I oktober 2019 varsla Raymond Knops, statssekretær for innanriks- og riksrelasjonar i Nederland, at han ønskte å gi Aruba ei formell pålegging i ministerrådet i Kongeriket Nederlanda, etter råd frå CAft, då Aruba ikkje fullt ut følgde avtalen frå året før. Månaden etter reiste Wever-Croes til Nederland for å delta på ministerrådet, og lukkast i å hindre at ei formell pålegging vart gitt.  I april 2020 sa Wever-Croes at ho hadde klart å oppnå ei årleg budsjettsparing på 27 millionar arubanske florinar.

### Koronapandemien på Aruba
For å handtere covid-19-pandemien på Aruba innførte Wever-Croes portforbod mellom klokka 21.00 og 06.00 frå 21. mars 2020. Då tiltaket vart sett i verk, hadde fem personar testa positivt på øya. Ho innførte også eit mellombels forbod mot at arubanske innbyggjarar kunne reise heim frå utlandet.

I løpet av 2020 vart den økonomiske situasjonen på Aruba sterkt svekt som følgje av pandemien, med ein reduksjon i statlege inntekter på 80 %. Som svar kutta Wever-Croes lønene til høgare offentlege tenestemenn og statsrådar med 20 % i perioden frå mai til desember, og reduserte lønene til vanlege statstilsette med 12,6 %. I april 2020 innførte ho den såkalla Wever-Croes-standarden, som permanent avgrensa løna til direktørar i statlege føretak til maksimalt 130 % av statsministerlønna.

I mars 2020 bad Wever-Croes Nederland om økonomisk støtte i form av ei gåve på 400 millionar euro. Nederland avslo ønsket og sa at dei ville hjelpe, men ikkje i form av ei gåve. Den 16. mai godkjende Wever-Croes ei første pakke med økonomisk støtte, underlagd visse vilkår. I juli 2020 forhandla ho vidare med Nederland om ei tredje støttepakke og mottok ei liste med 18 nye reformkrav frå nederlandsk side.
Ho sende eit klagebrev til den nederlandske statsministeren Mark Rutte om strengleiken i vilkåra, der ho skreiv: «Det er nesten som om Aruba har blitt landsversjonen av den amerikanske George Floyd og vår eigen Mitch Henriquez. Mark, vi får ikkje puste slik.» Wever-Croes avviste kort tid etter vilkåra saman med leiarane for Curaçao og Sint Maarten. I juli og august fekk Aruba ingen finansiering frå Nederland. I september 2020 sikra regjeringa hennar 171 millionar arubanske florinar i det lokale marknaden. Forhandlingane med Nederland heldt fram gjennom oktober 2020.

I midten av november nådde ho ein avtale med Nederland som omfatta både kort- og langsiktig økonomisk støtte, i lag med etableringa av ei «karibisk eining» med ansvar for reformer innan styring, økonomi, utdanning og helse. Avtalen inkluderte også hjelp frå Nederland med arubansk gjeld, noko som gav rentefordelar. Wever-Croes understreka at den karibiske eininga ikkje skulle overta kompetanse frå den arubanske regjeringa.

Tidleg i oktober 2020 sa Wever-Croes at støttetiltaka for næringslivet ville bli vidareførte i ytterlegare tre månader.

### Andre politiske satsingar
Wever-Croes har uttalt at ho ser det som ei prioritert oppgåve å få fleire kvinner til å stille til politiske verv.

I midten av 2018 stod Aruba overfor om lag 5 000 venezuelanarar som hadde flykta frå heimlandet sitt. Wever-Croes meinte at Nederland var «likegyldig» til tilstrøyminga. Den nederlandske statsministeren Mark Rutte svara at Aruba er eit sjølvstyrt land innanfor Kongeriket Nederlanda, og at Aruba sjølv må be om hjelp dersom det er naudsynt.

### Andre Wever-Croes-regjering
Den andre regjeringa til Wever-Croes vart teken i eid for hennar andre periode av guvernør Alfonso Boekhoudt 21. september 2021.

Etter parlamentsvalet på Aruba i 2024 vart AVP og FUTURO samde om å danne ny regjering, noko som førte til at Mike Eman igjen tok over som regjeringsleiar. Han vart teken i eid 28. mars 2025.

## Privatliv
Wever-Croes er gift med Kenneth Wever. Ho har ein son og er bestemor.

I oktober 2020 opplyste Wever-Croes at ho hadde fått personleg tryggingsvakt etter å ha mottatt trugsmål på livet.

## Kjelder

**Denne artikkelen bygger på «[[:en:Evelyn Wever-Croes|Evelyn Wever-Croes]]» frå , den 27. januar 2026.*